
3-6 éves gyermekek szájüregi egészségfelmérése

Célkitűzés: Vizsgálatunk célja a 3-6 éves korosztályt érintő szájüregi rendellenességek, elsősorban a fogszuvasodás, továbbá a gingivitis, szájnyálkahártya elváltozások és traumás fogsérülések előfordulási gyakoriságának felmérése, valamint az ezekkel összefüggésbe hozható környezeti tényezők feltárása volt.
Anyagok és módszerek: 2022. március és november között 400 gyermek fogászati szűrővizsgálatát végeztük el összesen 7 debreceni óvodában. A gyermekek orális egészségi állapotának felmérését az Egészségügyi Világszervezet által elfogadott szempontrendszer és módosított státuszlap segítségével végeztük. A vizsgálatokat egyazon szakorvos végezte medikus asszisztenciájával. A vizsgálatban résztvevő gyermekek szülei a gyermek egészségügyi állapotával és kórelőzményével, táplálkozási- és szájhigiénés szokásaival kapcsolatos, általunk összeállított kérdőívet töltöttek ki, melyet összevetettünk a gyermekek szájüregi egészségével. A statisztikai adatfeldolgozást SPSS programcsomaggal végeztük, ANOVA-teszt, valamint Kruskal-Wallis-próba és kereszttábla-elemzések segítségével. A szignifikancia szintet minden esetben p<0,05-nél határoztuk meg.
Eredmények: A vizsgált populációban szondázásra jelentkező ínyvérzést a gyermekek 27%- ánál, pulpapolipot 2,5%, parulist pedig 1,8% esetében észleltünk. Traumás fogsérülése az óvodások 4%-ának volt. A caries prevalenciája 39,75%, a dmf-t index 1,87 (95%CI=1,55- 2,18) volt. 17 szignifikáns prognosztikai markert azonosítottunk, melyek közül a legmarkánsabban a gyermek neme (p<0,001), életkora (p<0,001), fogmosás megkezdésének ideje (p=0,013), nassolás gyakorisága (p=0,015), szénsavas üdítő fogyasztása (p<0,001), az anya iskolai végzettsége (p<0,001), valamint a családban egy főre jutó jövedelem (p<0,001) korrelált a gyermek dmf-t számával. Multinomialis regressziós analízis során a caries előfordulására független prognosztikai tényezőnek bizonyult a gyermek neme, életkora, az anya iskolai végzettsége, valamint a családban egy főre jutó jövedelem.
Következtetések: Vizsgálatunk során a caries kialakulásában számos tényező kóroki szerepét tudtuk igazolni, mint az alacsony szociális- és gazdasági státusz, rossz szájhigénés szokások, nem megfelelő táplálkozási habitus. Eredményeink rávilágítanak arra, hogy mennyire fontos a szülők mielőbbi megfelelő edukálása, valamint a korán elkezdett, rendszeres fogászati szűrővizsgálat.



